ΓΡΑΠΤΗ ΕΡΩΤΗΣΗ P-2504/96 υποβολή: Bernd Lange (PSE) προς την Επιτροπή (23 Σεπτεμβρίου 1996)

Θέμα: Γερμανικό νομοσχέδιο σχετικά με την ισχυρότερη εξάρτηση της φορολογίας των οχημάτων από τις εκπομπές ρυπογόνων ουσιών - συμβατότητα με την κοινοτική νομοθεσία

Στη Γερμανία εξετάζεται η θέσπιση νόμου προκειμένου να λαμβάνονται περισσότερο υπόψη οι εκπομπές ρύπων για τη φορολογία των αυτοκινήτων (τροποποίηση του νόμου για τα καυσαέρια 1997). Επιδιώκεται στο μέλλον να λαμβάνονται υπόψη οι εκπομπές ρυπογόνων ουσιών στον καθορισμό του φόρου επί των οχημάτων. Το νομοσχέδιο προβλέπει φορολογική κλιμάκωση βάσει των οριακών τιμών EURO I και EURO II που έχουν καθορισθεί από την ΕΕ, αλλά εισάγει μια νέα βαθμίδα ΙΙΙ. Είναι, ωστόσο, γνωστό ότι η Επιτροπή έχει επίσης προτείνει μια νέα βαθμίδα EURO III που αποτελεί ακόμη αντικείμενο συζήτησης στο Ευρωπαϊκό Κοινοβούλιο.

1. Γνωρίζει η Επιτροπή ότι η Γερμανία έχει την πρόθεση να εισαγάγει τη βαθμίδα EURO III στην κλίμακα των οριακών τιμών ποιότητας;

2. Κρίνει η Επιτροπή ότι το νομοσχέδιο αυτό συμβιβάζεται με την ευρωπαϊκή νομοθεσία;

3. Θεωρεί η Επιτροπή ότι είναι δικαιολογημένο ένα κράτος μέλος να καθορίζει στο πλαίσιο νομοσχεδίου τις δικές του οριακές τιμές που θα χρησιμοποιηθούν ως βάση και σημείο αναφοράς για τους υπολογισμούς των παραγωγών και των καταναλωτών, ώστε λίγο αργότερα να πρέπει να αντικατασταθούν από τη βαθμίδα EURO III;

Απάντηση του κ. Bangemann εξ ονόματος της Επιτροπής (28 Νοεμβρίου 1996)

Η Γερμανία κοινοποίησε στις 19 Ιουνίου 1996 στην Επιτροπή ένα πρόγραμμα θέσπισης φορολογικών κινήτρων για τα οχήματα σε συνδυασμό με τα περιβαλλοντικά χαρακτηριστικά τους. Μετά από τις παρατηρήσεις που διατύπωσε η Επιτροπή στις 20 Σεπτεμβρίου 1996 και το διάλογο που ακολούθησε, η Γερμανία τροποποίησε το αρχικό πρόγραμμά της.

Επί της ουσίας η Επιτροπή συμμερίζεται την πρόθεση της Γερμανίας να προωθήσει τη χρησιμοποίηση ελάχιστα ρυπογόνων οχημάτων προκειμένου να εξασφαλιστεί η καλύτερη προστασία του περιβάλλοντος. Έχει επίσης υπόψη της ότι υπάρχει πρόβλημα χρονοδιαγράμματος λόγω της καθυστέρησης της προπαρασκευής των προτάσεων για τις μελλοντικές προδιαγραφές σε ότι αφορά τις εκπομπές των οχημάτων που η Επιτροπή ενέκρινε στις 18 Ιουνίου 1996 ((Εγγρ. COM(96) 248. )). Όταν η μελλοντική αυτή οδηγία εγκριθεί από το Ευρωπαϊκό Κοινοβούλιο και το Συμβούλιο, θα καθοριστεί ένα το πλαίσιο για το άμεσο μέλλον.

Εν τω μεταξύ, η Επιτροπή θεωρεί ότι ένα σύστημα φορολογικών εξαιρέσεων ανάλογο με αυτό που προέβλεπε η Γερμανία θα μπορούσε να αποτελέσει νομικό πρόβλημα ιδίως σε σχέση με το άρθρο 3 της οδηγίας 94/12/ΕΚ ((ΕΕ αριθ. L 100 της 19.4.1994. ))για τις ρυπογόνες εκπομπές μηχανοκινήτων οχημάτων η οποία εφαρμόζεται σήμερα. Το πρόβλημα αυτό θα μπορούσε να επιλυθεί εν καιρώ εάν οι μελλοντικές προδιαγραφές εγκριθούν ταχέως. Η Επιτροπή κατά συνέπεια είχε την πρόθεση να καλέσει το Συμβούλιο και το Κοινοβούλιο να επιταχύνει τη διαδικασία έγκρισης που έχει ήδη κινηθεί με στόχο να μειωθεί όσο περισσότερο γίνεται το διάστημα που μεσολαβεί μεταξύ της υποχρεωτικής εφαρμογής της οδηγίας 94/12/ΕΚ και της έγκρισης των μελλοντικών προδιαγραφών.

Η Επιτροπή ευελπιστεί ότι το αξιότιμο μέλος του Κοινοβουλίου ως εισηγητής την κοινοβουλευτική επιτροπή περιβάλλοντος θα πράξει τα δέοντα για το θέμα αυτό προκειμένου να ληφθεί ταχέως απόφαση.